钦定古今图书集成/明伦汇编/官常典/第316卷 > 陶凯
## 钦定古今图书集成/明伦汇编/官常典/第316卷 > 陶凯

按《明外史》本传：“凯字中立，临海人。博学善属文，尤工
诗。领至正乡荐，除永丰教谕，不就归。洪武初，以荐征
入同修《元史》。书成，授翰林应奉教习大本堂，授楚王
经。三年七月，擢礼部尚书。与崔亮等杂采《周官》《仪礼》
及汉唐、宋制，酌定诸礼仪以闻，帝辄报可。凯与亮同
为尚书，各有敷奏。若品官坟茔之制，从凯言也。”初举
制科，命凯定《科举式》，颁于天下。明年会试，以凯为主
考。帝亲策士，命凯与杨训文充提调官，取进士吴伯
宗等百二十人。得人之盛自此始。其程文进御前，凯
序其首，《简后》遂为定例。帝尝谕凯曰：“事死如事生。朕
祖考升遐，久不逮事生，宜尽所以追远之道。”凯以太
庙已有常祀，乃请于乾清宫之左别建奉先殿以奉
神御，从之。帝以前代乐章多谀辞，或未雅驯，命凯与
詹同等更制《宴飨九奏乐章》以进，甚称旨。长至日侍
帝斋宫，凯言：“皇帝升中于天，国之大典，群臣宜有篇
什，以纪庆成。”遂命凯首唱，诸臣俱和，学士宋濂为之
序。其后从驾巡行，陪祀太学，有所奏，帝未尝不称善。
诏令封册、歌颂、碑碣，时时命凯属草。凯复言：“汉、唐、宋
时皆有《会要》，纪载时政。今起居注虽设，其诸司所领
谕旨及奏事簿籍，宜依《会要》，编类为书，庶可以垂法
后世。下台省府者，宜各置铜柜藏之，以备稽考，俾无
遗阙。”帝俱从之。五年，句容民献嘉瓜同蒂者二，帝御
武楼，中书省臣率百官以进。凯奏：“句容，陛下祖乡也，
圣德和同，国家协庆，故祯祥独见于此。”帝曰：“草木之
瑞，比比而有。卿归德于朕，朕何德以堪之。”赐其民钱，
遣之去。凯寻出为湖广参政，召还国子祭酒，复以晋
王府右相致仕。凯尝自号耐久道人，帝闻而恶之。其
在礼部时，朝使往高丽，主客误用符验，后追坐论死。